TAS i-a redus suspendarea Simonei Halep de la 4 ani, la doar 9 luni! Asta înseamnă că sportiva se va putea întoarce în circuit încă de pe acum, având în vedere că a fost suspendată din octombrie 2022 până în prezent.
Fostul soţ al Simonei Halep, Toni Iuruc, a oferit o reacţie în exclusivitate pentru FANATIK în care a declarat că reducerea suspendării este o decizie normală, în condiţiile în care a crezut mereu în nevinovăţia sportivei:
"Este o veste foarte bună, dar vă rog să mă înţelegeţi că nu aş vrea să comentez despre viaţa profesională a doamnei Halep. Aşa cum am declarat din urmă cu doi ani, eu cred că este o decizie normală.
Doamne ajută! Mă bucur pentru ea şi atâta tot. Dar mai mult decât atât, vă rog să mă înţelegeţi, nu am ce să spun. Da, este o normalitate!", a spus Toni Iuruc pentru FANATIK.
Tribunalul de Arbitraj Sportiv de la Lausanne a hotărât ca suspendarea Simonei Halep să fie redusă de la 4 ani la doar 9 luni. Această hotărâre este definitivă şi sportiva poate reveni în competiţii de mâine.
Simona Halep nu a mai jucat din octombrie 2022, când a fost suspendată provizoriu. Nu a mai jucat tenis de 17 luni. Pentru că sportivei i s-a dictat o suspendare redusă la 9 luni, ea ar fi trebuit să expire în iulie 2023.
Primul turneu la care Simona Halep poate reveni este Miami Open, care se va desfăşura între 19 şi 31 martie. Fostul lider mondial nu mai este în clasamentul WTA, ceea ce înseamnă că la următoarele turnee mari ar putea fi nevoită să ceară un wildcard.
Simona Halep a dat în judecată compania Quantum Nutrition, firma canadiană care a produs pudra de colagen contaminată cu roxadustat şi care a fost consumată de sportivă.
Jucătoarea solicită daune de 10 milioane de dolari, firma canadiană neavând nicio reacţie oficială despre acest subiect. Simona Halep, alături de avocaţi, au reuşit să demonstreze la TAS că substanţa interzisă a ajuns în corpul sportivei în mod accidental.